AIŠKINAMASIS RAŠTAS

Dėl socialinio būsto pirkimo Molėtų rajono savivaldybės nuosavybėn ir pirkimo

sutarties sudarymo

1. Parengto tarybos sprendimo projekto tikslai ir uždaviniai:

Tikslas – pirkti už savivaldybės biudžeto ir Europos Sąjungos lėšas savivaldybės socialinį būstą: 38,78 m2 bendro ploto dviejų kambarių butą (nekilnojamojo turto registro Nr. 90/12985; unikalus Nr. 6298-8014-7018:0001; pastatas plane pažymėtas 1A2p; pastatytas 1968 m.) su 7,10 kv. m ploto rūsiu R-9; esantį Molėtų r. sav., Joniškio mstl., Kaštonų g. 24 – 1, už 40 000,0 (keturiasdešimt tūkstančių) Eur.

1. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

1. Laukiami rezultatai:

 Molėtų rajono savivaldybės socialinių būstų sąrašas pasipildys vienu nauju būstu, kuris bus išnuomotas šeimai, turinčiai teisę į paramą būstui išsinuomoti.

1. Lėšų poreikis ir jų šaltiniai:

Lėšų poreikis 40 000,0 Eur, iš jų: ES fondų lėšų – 12 952,96 Eur, savivaldybės biudžeto lėšų – 27 047,04 Eur.

1. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybės administracija (toliau – Administracija) 2022 m. spalio 7 d. paskelbė, kad, didindama savivaldybės socialinio būsto fondą, siekdama išplėsti galimybes aprūpinti būstu asmenis ir šeimas, turinčias teisę į socialinio būsto nuomą, skelbiamų derybų būdu siekia įsigyti gyvenamosios paskirties socialinius būstus, t. y. Molėtų mieste bei Molėtų rajone perka vieną vieno kambario butą ir vieną dviejų kambarių butą. Vykdant pirkimą planuojama įsigyti du būstus. Kandidatai buvo kviečiami pateikti pasiūlymus. Administracija gavo vieną pasiūlymą pirkti 38,78 m2 bendro ploto dviejų kambarių butą su 7,10 kv. m ploto rūsiu, esantį Molėtų r. sav., Joniškio mstl., Kaštonų g. 24 – 1 Toliau – būstas), už 40 000,0 Eur. Molėtų rajono savivaldybės socialinių būstų pirkimo komisijos (toliau – komisija) nariai pasiūlytą būstą apžiūrėjo, atliko techninį vertinimą. Būsto pardavėjas buvo pakviestas dėl derybų, sutiko apmokėti sandorio sudarymo išlaidas, tačiau kainos mažinti nesutiko. Nepriklausomi turto vertintojai būstą įvertino 15 300 Eur. Komisija pasiūlymą pripažino tikslingu ir ekonomiškai naudingu ir 2022 m. gruodžio 9 d. pateikė Administracijos direktoriui Pirkimo ataskaitą Nr. T24-4.

Administracija, atsižvelgdama į tai, kad Molėtų rajone būstų pardavimo rinka neaktyvi, pasiūla yra labai maža, būstų rinkos kainos nuolat kyla ir pardavimo kaina didesnė už turto vertintojų nustatytą kainą, į tai, kad, Projekto įgyvendinimo terminas baigiasi, į tai, kad sąraše asmenų ir šeimų, turinčių teisę į paramą būstui išsinuomoti, šiuo metu yra 136, siūlo pasinaudoti galimybe ir, vadovaujantis Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ 50 punktu, nupirkti socialinį būstą didesne kaina, t. y. už 40 000,0 Eur.